b'\n_START_ARTICLE_\nB\xc4\x83t\xc4\x83lia pentru capul de pod de la Narva\n_START_SECTION_\nCiza \xc8\x99i revenirea\n_START_PARAGRAPH_\nLovitura principal\xc4\x83 sovietic\xc4\x83 a fost dat\xc4\x83 \xc3\xaempotriva Corpului SS Steiner, aflat la est de ora\xc8\x99ul strategic Narva. Acest corp de armat\xc4\x83 era format \xc3\xaen principal din Freiwilligen SS \xe2\x80\x93 voluntari str\xc4\x83ini din Scandinavia, Belgia, Fran\xc8\x9ba, Olanda, Ungaria, Rom\xc3\xa2nia, Italia, Spania \xc8\x99i statele baltice._NEWLINE_Olandezii din \xe2\x80\x9e4.SS-Freiwilligen-Panzergrenadier-Brigade Nederland\xe2\x80\x9d \xc8\x99i divizia multina\xc8\x9bional\xc4\x83 \xe2\x80\x9e11.SS-Freiwilligen-Panzergrenadier-Division Nordland\xe2\x80\x9d au lucrat cu frenezie la construirea fortifica\xc8\x9biilor care au devenit cunoscute ca \xe2\x80\x9eLinia Narva\xe2\x80\x9d. Linia defensiv\xc4\x83 se \xc3\xaentindea pe o distan\xc8\x9b\xc4\x83 de aproximativ 10\xc2\xa0km, de la satul Lilienbach \xc3\xaen nord p\xc3\xa2n\xc4\x83 \xc3\xaen satul Dolgaia Niva \xc3\xaen sud._NEWLINE_Pentru ambele tabere, obiectivul principal era pe crearea \xc8\x99i ap\xc4\x83rarea unor capete de pod peste r\xc3\xa2ul Narva. Germanii creaser\xc4\x83 un cap de pod peste r\xc3\xa2ul din fa\xc8\x9ba ora\xc8\x99ului Narva. Armata a 2-a de \xc8\x99oc sovietic\xc4\x83 a reu\xc8\x99it s\xc4\x83 cucereasc\xc4\x83 dou\xc4\x83 capete de pod peste Narva pe 2 februarie 1944. A doua zi, sovieticii au atacat la sud de ora\xc8\x99ul Narva \xc8\x99i au mai cucerit dou\xc4\x83 capete de pod. Unul dintre aceste ultime capete de pod a fost extins suficient pentru a fi ocupat de \xc8\x99ase corpuri de infanterie sovietic\xc4\x83._NEWLINE_Pe 3 februarie, un grup blindat sovietic a penetrat rapid liniile defensive germane \xc8\x99i a stabilit un nou cap de pod pe malul vestic al Narvei._NEWLINE_Batalionul Panzer Nordland, numit Hermann von Salza, aflat sub comanda SS-Obersturmbannf\xc3\xbchrer Paul Albert Kausch, ajutat de un pluton de tancuri grele Tiger \xc3\xaen frunte cu asul german Otto Carius a intrat \xc3\xaen lupt\xc4\x83 \xc8\x99i a eliminat rapid capul de pod stabilit de blindatele sovietice. Dup\xc4\x83 aceast\xc4\x83 victorie, tancurile au continuat lupta al\xc4\x83turi de unit\xc4\x83\xc8\x9bile de SS-Grenadier elimin\xc3\xa2nd \xc8\x99i infanteria sovietic\xc4\x83 din regiune. De\xc8\x99i capetele de pod sovietice din centrul frontului au fost distruse, Armata Ro\xc8\x99ie a reu\xc8\x99it s\xc4\x83 stabileasc\xc4\x83 un nou cap de pod pe flancul nordic al frontuluil, l\xc3\xa2ng\xc4\x83 satul Siivertsi._NEWLINE_La sud de ora\xc8\x99ul Narva, \xc3\xaen zona ap\xc4\x83rat\xc4\x83 de batalionul Narwa, trupele sovietice au traversat r\xc3\xa2ul \xc8\x99i au amenin\xc8\x9bat s\xc4\x83 izoleze Corpul SS al lui Steine \xc8\x99i dou\xc4\x83 divizii ale divizii ale Wehrmachtului. Pentru a elimina acest nou pericol a intrat \xc3\xaen lupt\xc4\x83 batalionul de tacuri grele 502, care a reu\xc8\x99it restabilirea liniei defensive germane. Pentru a \xc3\xaent\xc4\x83ri ap\xc4\x83rarea grupului Steiner, a fost adus\xc4\x83 unitatea de voluntari estoni \xe2\x80\x9e20.Waffen-Grenadier-Division der SS (Estnische Nr.1)\xe2\x80\x9d. Pe 20 februarie, Steiner a atacat capul de pod sovietic de la Siivertsi. Estonienii au dovedit o mare hot\xc4\x83r\xc3\xa2re \xc3\xaen timpul luptelor \xc8\x99i dup\xc4\x83 nou\xc4\x83 zile de lupt\xc4\x83, sovieticii au fost respin\xc8\x99i pe malul estic al r\xc3\xa2ului. Astfel a luat sf\xc3\xa2r\xc8\x99it una dintre multele crize ale ap\xc4\x83r\xc4\x83torilor germani ai Narvei._NEWLINE_Pe flancul sudic \xc3\xaens\xc4\x83, resturile amestecate a mai multor divizii de infanterie german\xc4\x83 au cedat sub asaltul trupelor sovietice proaspete. P\xc3\xa2n\xc4\x83 pe 24 februarie, unit\xc4\x83\xc8\x9bile avansate sovietice au atins linia de cale ferat\xc4\x83 care aproviziona regiunea Narva \xc8\x99i au amenin\xc8\x9bat corpul lui Steiner cu \xc3\xaencercuirea. \xc3\x8en ciuda rezisten\xc8\x9bei \xc3\xaend\xc3\xa2rjite a Diviziei a 61-a germane, sovieticii au continuat s\xc4\x83 \xc3\xaenainteze. Batalinonul Narwa a fost deplasat \xc3\xaen sud pentru a opri \xc3\xaenaintarea sovietic\xc4\x83. Divizia a 61-a, sprininit\xc4\x83 de tancurile diviziei Feldherrnhalle au reu\xc8\x99it ca dup\xc4\x83 lupte grele s\xc4\x83-i \xc3\xaemping\xc4\x83 \xc3\xaenapoi pe sovietici pe malul r\xc3\xa2ului Narva.\n_START_SECTION_\nAp\xc4\x83rarea regimentului de Ruyter\n_START_PARAGRAPH_\n\xc3\x8en ciuda pierderilor grele \xc8\x99i a mai multor e\xc8\x99ecuri, sovieticii au p\xc4\x83strat ini\xc8\x9biativa \xc8\x99i au organizat mai multe actacuri de-a lungul \xc3\xaentregii linii Narva._NEWLINE_Generalul sovietic Leonid A. Govorov, comandantul Frontului Leningrad, \xc8\x99i-a dat seama c\xc4\x83 orice \xc3\xaencercare de str\xc4\x83pungere a liniei Narva nu va avea sor\xc8\x9bi de izb\xc3\xa2nd\xc4\x83 p\xc3\xa2n\xc4\x83 c\xc3\xa2nd nu va fi eliminat capul de pod german de pe malul estic al Narvei. A fost organizat un atac masiv \xc3\xaen regiunea Lilenbach, ap\xc4\x83rat\xc4\x83 de solda\xc8\x9bii olandezi din 49.SS-Freiwilligen-Panzergrenadier-Regiment de Ruyter, de sub comanda SS-Obersturmbannf\xc3\xbchrer Hans Collani, un veteran al Diviziei Wiking. Dup\xc4\x83 un duel de artilerie puternic, s-a dezl\xc4\x83n\xc8\x9buit atacul infanteriei, care s-a transformat la un moment dat \xc3\xaentr-o lupt\xc4\x83 feroce om al om. Dup\xc4\x83 mai multe ore de lupte s\xc3\xa2ngeroase, sovieticii au fost nevoi\xc8\x9bi s\xc4\x83 se retrag\xc4\x83. Regimentul De Ruyter reu\xc8\x99ise s\xc4\x83 reziste, iar Govorov a schimbat tactica de atac. \xc3\x8en urm\xc4\x83toarele c\xc3\xa2teva s\xc4\x83pt\xc4\x83m\xc3\xa2ni, regimentul olandezilor a fost supus bombardamentelor de artilerie \xc8\x99i de avia\xc8\x9bie ne\xc3\xaencetate._NEWLINE_\xc3\x8en noaptea de 6-7 martie, avia\xc8\x9bia sovietic\xc4\x83 a efectuat un raid uria\xc8\x99 de bombardament asupra ora\xc8\x99ului Narva, distrug\xc3\xa2ndu-l aproape \xc3\xaen totalitate. Dup\xc4\x83 \xc3\xaencheierea bombardamentului aerian, a fost declan\xc8\x99at un bombardament de artilerie. Civilii care au supravie\xc8\x9buit au fugit spre vest, \xc3\xaen ora\xc8\x99ul ruinat nemair\xc4\x83m\xc3\xa2n\xc3\xa2nd dec\xc3\xa2t solda\xc8\x9bii. Govorov a lansat un nou atac, folosind for\xc8\x9be cople\xc8\x99itoare dar \xc8\x99i stratageme de camuflare ale adev\xc4\x83ratelor inten\xc8\x9bii. Dup\xc4\x83 baraj de artilerie puternic executat \xc3\xaempotriva regimentului Danmark din cadrul diviziei Nordland, sovieticii au atacat cu toate for\xc8\x9bele regimentul General Seyffardt din cadrul diviziei Nederland, care se afla la sud de regimentul Danmark. Olandezii au fost lua\xc8\x9bi prin surprindere, dar mobilizarea general\xc4\x83 de pe frontul german a f\xc4\x83cut ca, \xc3\xaen contraatacul care a urmat, for\xc8\x9bele sovietice s\xc4\x83 fie respinse cu pierderi importante pentru ambele tabere.\n_START_SECTION_\nContinuarea atacurilor sovietice\n_START_PARAGRAPH_\nGovorov a schimbat zona de atac \xc3\xaenapoi spre zona Lilienbach. Aici, dup\xc4\x83 o preg\xc4\x83tire de artilerie puternic\xc4\x83, infanteria sovietic\xc4\x83 a lansat un atac sprijinit de for\xc8\x9be importante blindate. \xc3\x8en ciuda \xc3\xaend\xc3\xa2rjirii cu care au luptat, germanii au fost \xc3\xaempin\xc8\x99i \xc3\xaenapoi, sovieticii au reu\xc8\x99it s\xc4\x83 str\xc4\x83pung\xc4\x83 liniile inamice, prin sp\xc4\x83rtura din defensiv\xc4\x83 fiind aruncate \xc3\xaen atac blindatele sovietice care a\xc8\x99teptau \xc3\xaen rezerv\xc4\x83. Govorov a ordonat oamenilor s\xc4\x83i s\xc4\x83 stabileasc\xc4\x83 cel pu\xc8\x9bin un cap de pod puternic peste r\xc3\xa2ul Narva. \xc3\x8en ciuda unor contraatacuri ale tancurilor germane, capul de pod sovietic a fost men\xc8\x9binut, iar ultimii ap\xc4\x83r\xc4\x83tori germani a primit ordinul de retragere de pe pozi\xc8\x9biile de la Lilienbach spre o nou\xc4\x83 linie de ap\xc4\x83rare aflat\xc4\x83 mai la sud._NEWLINE_\xc3\x8en timpul retragerii lor, trupele SS s-au aflat tot timpul sub tirul artileriei sovietice, iar infanteria sovietic\xc4\x83 i-a urm\xc4\x83rit \xc3\xaendeaproape._NEWLINE_Timp de aproape o s\xc4\x83pt\xc4\x83m\xc3\xa2n\xc4\x83, pe linia frontului s-a a\xc8\x99ternut o acalmie relativ\xc4\x83. Pe 22 martie, sovieticii au lansat un nou atac. Dup\xc4\x83 un baraj de artilerie puternic, 150 de infanteri\xc8\x99ti sovietici au atacat distrug\xc3\xa2nd pozi\xc8\x9biile companiei a 5-a a regimentului Collani \xc8\x99i str\xc4\x83pung\xc3\xa2nd liniile germane, dar comandantul de regiment SS-Hauptsturmf\xc3\xbchrer Heinz Fr\xc3\xbchauf a format o grup\xc4\x83 de asalt din personalul statului s\xc4\x83u major, a contraatacat, restabilind situa\xc8\x9bia \xc8\x99i continu\xc3\xa2nd p\xc3\xa2n\xc4\x83 la respingerea total\xc4\x83 a atacatorilor._NEWLINE_Dup\xc4\x83 dou\xc4\x83 luni de lupte grele, ambele tabere erau epuizate, \xc8\x99i pe linia frontului s-a a\xc8\x99ternut din nou acalmia. De-a lungul lunii aprilie, ambele tabere \xc8\x99i-au \xc3\xaent\xc4\x83rit pozi\xc8\x9biile \xc8\x99i \xc8\x99i-au completat efectivele. Luptele au fost oprite de dezghe\xc8\x9bul \xc8\x99i ploile de prim\xc4\x83var\xc4\x83 \xe2\x80\x93 rasputi\xc8\x9ba \xe2\x80\x93 care au transformat regiunea \xc3\xaentr-o uria\xc8\x99\xc4\x83 mla\xc8\x99tin\xc4\x83.\n_START_SECTION_\nSchimbarea direc\xc8\x9bie de atac spre sud\n_START_PARAGRAPH_\n\xc3\x8en timpul sezonului ploios, sovieticii au continuat bombardarea zilnic\xc4\x83 a pozi\xc8\x9biilor germane cu artileria \xc8\x99i avia\xc8\x9bia. Cum toate atacurile de p\xc3\xa2n\xc4\x83 \xc3\xaen acel moment dat fuseser\xc4\x83 respinse de blindatele germane, Govorov a \xc3\xaencercat o nou\xc4\x83 variant\xc4\x83 de atac. Astfel, el a conceput o opera\xc8\x9biune amfibie, cu trupe care urmau s\xc4\x83 vin\xc4\x83 din Golful Finlandei, s\xc4\x83 debarce la c\xc3\xa2\xc8\x9biva kilometri \xc3\xaen spatele liniilor germane \xc8\x99i s\xc4\x83 atace inamicul din spate. Regimentul Norge \xc8\x99i SS-Kampfgruppe K\xc3\xbcste au reac\xc8\x9bionat \xc3\xaens\xc4\x83 rapid dup\xc4\x83 debarcarea sovietic\xc4\x83 \xc8\x99i au anihilat fragilul cap de pod sovietic._NEWLINE_Pe 23 martie, Hitler a ordonat crearea \xe2\x80\x9eFort\xc4\x83re\xc8\x9bei Narva\xe2\x80\x9d (Festung Narwa). Ora\xc8\x99ul Narva urma s\xc4\x83 fie transformat \xc3\xaentr-un ora\xc8\x99 fortificat, care trebuia ap\xc4\x83rat cu orice pre\xc8\x9b._NEWLINE_\xc3\x8en ciuda faptului c\xc4\x83 au reu\xc8\x99it s\xc4\x83 se apere cu succes p\xc3\xa2n\xc4\x83 \xc3\xaen acel moment, germanii au suferit pierderi foarte mari. \xc3\x8encep\xc3\xa2nd din decembrie, unit\xc4\x83\xc8\x9bile SS Nordland \xc8\x99i Nederland au pierdut peste 7.500 de solda\xc8\x9bi, dar au primit \xc3\xaent\xc4\x83riri de numai 1.336 de solda\xc8\x9bi. Numai aproximativ o jum\xc4\x83tate dintre voluntarii SS care au luptat \xc3\xaen regiunea Narva au supravie\xc8\x9buit luptelor._NEWLINE_Dezghe\xc8\x9bul \xc8\x99i ploile de prim\xc4\x83var\xc4\x83 (rasputi\xc8\x9ba) au \xc3\xaempiedicat organizarea oric\xc4\x83rui atac amplu \xc3\xaen lunile aprilie \xc8\x99i mai. Cu excep\xc8\x9bia bombardamentelor de artilerie \xc8\x99i a bombardamentelor \xc8\x99i recunoa\xc8\x99terii aeriene, orice alt\xc4\x83 activitate a \xc3\xaencetat. \xc3\x8en luna mai \xc3\xaens\xc4\x83, p\xc4\x83m\xc3\xa2ntul a \xc3\xaenceput s\xc4\x83 se zv\xc3\xa2nte. Govorov a avut r\xc4\x83gazul necesar s\xc4\x83-\xc8\x99i \xc3\xaent\xc4\x83reasc\xc4\x83 for\xc8\x9bele, \xc3\xaen special flancul sudic, \xc3\xaen vederea unui atac \xc3\xaempotriva ora\xc8\x99ului Dolgaia Niva, ap\xc4\x83rat de voluntarii danezi din regimentul Danmark al diviziei Nordland. Pe 7 iunie, sute de tunuri sovietice au atacat frontul de 11\xc2\xa0km de la Narva. Armata a 13 aerian\xc4\x83 a aruncat \xc3\xaen lupt\xc4\x83 toate avioanele din dotate f\xc4\x83r\xc4\x83 a \xc3\xaentimpina o rezisten\xc8\x9b\xc4\x83 important\xc4\x83 din partea Luftwaffe. Sovieticii au atacat \xc3\xaen valuri pozi\xc8\x9biile danezilor._NEWLINE_Artileria diviziei Nordland a \xc3\xaencercat s\xc4\x83 distrug\xc4\x83 valurile de infanteri\xc8\x99ti sovietici care \xc3\xaenaintau, dar ace\xc8\x99tia au reu\xc8\x99it s\xc4\x83 ajung\xc4\x83 cu pierderi importante \xc3\xaen tran\xc8\x99eele danezilor, unde au \xc3\xaenceput lupte grele. Dup\xc4\x83 patru zile de rezisten\xc8\x9b\xc4\x83, pozi\xc8\x9biile danezilor au cedat \xc8\x99i, pe 12 iunie, liniile lor au fost str\xc4\x83punse._NEWLINE_\xc3\x8en condi\xc8\x9biile \xc3\xaen care sovieticii puteau traversa r\xc3\xa2ul Narva f\xc4\x83r\xc4\x83 s\xc4\x83 mai poat\xc4\x83 fi opri\xc8\x9bi, SS-Scharf\xc3\xbchrer Egon Christophersen a aruncat \xc3\xaen lupt\xc4\x83 resturile comapniei a 7-a Danmark. Atacul disperat al SS-i\xc8\x99tilor a restabilit situa\xc8\x9bia, iar sovieticii au fost respin\xc8\x99i. Pentru faptele sale de arme, Christophersen a fost decorat cu \xe2\x80\x9eCrucea de Cavaler a Crucii de Fier\xe2\x80\x9d. \xc3\x8en ciuda faptului c\xc4\x83 luptele din zona de sud a frontului au continuat, sovieticii nu au mai reu\xc8\x99it s\xc4\x83 str\xc4\x83pung\xc4\x83 liniile danezilor._NEWLINE_STAVKA a \xc3\xaenceput s\xc4\x83 ia \xc3\xaen considera\xc8\x9bie o alt\xc4\x83 zon\xc4\x83 de atac pentru spargerea frontului german, de\xc8\x99i atacurile din regiunea Narva nu au \xc3\xaencetat. Pe 22 iunie a fost lansat\xc4\x83 o nou\xc4\x83 ofensiv\xc4\x83, Opera\xc8\x9biunea Bagration, \xc3\xaempotriva Grupului de Armate Centru.\n_START_SECTION_\nOperatiunea "Bagration" \xc8\x99i retragerea pe linia Tannenberg\n_START_PARAGRAPH_\n\xc3\x8en ciuda faptului ca SS-\xc8\x99ti de la Narva au rezistat atacurilor, pierderile lor nu au putut fi \xc3\xaenlocuite cu aceea\xc8\x99i u\xc8\x99urin\xc8\x9b\xc4\x83 cu care \xc8\x99i-au completat r\xc3\xa2ndurile sovieticii. Steiner, comandantul german, \xc8\x99i-a dat seama c\xc4\x83 oamenii s\xc4\x83i nu vor mai rezista mult\xc4\x83 vreme \xc8\x99i c\xc4\x83 riscau s\xc4\x83 fie decima\xc8\x9bi pe pozi\xc8\x9biile pe care le ap\xc4\x83rau \xc3\xaen acel moment. El a ordonat \xc3\xaenceperea lucr\xc4\x83rilor defensive pe o nou\xc4\x83 linie de ap\xc4\x83rare, Tannenbergstellung, care se \xc3\xaentindea pe o serie de dealuri la vest de Narva (Mun\xc8\x9bii Alba\xc8\x99tri). Ap\xc4\x83r\xc4\x83torii liniei Narva trebuiau s\xc4\x83 reziste p\xc3\xa2n\xc4\x83 c\xc3\xa2nd a fost construit\xc4\x83 linia Tannenberg._NEWLINE_Atacurile sovietice nu au \xc3\xaencetat \xc3\xaen acest timp. La un moment dat, sovieticii au reu\xc8\x99it cucerirea unui cap de pod pe flancul nordic al liniei Narva. Situa\xc8\x9bia \xc3\xaen regiune a fost restabilit\xc4\x83 numai dup\xc4\x83 interven\xc8\x9bia tacurilor germane. Dup\xc4\x83 acest moment, sovieticii au atacat capul de pod german de pe malul estic al Narvei, ap\xc4\x83rat de voluntarii danezi \xc8\x99i olandezi. Aproape o lun\xc4\x83, capul de pod a rezistat \xc3\xaempotriva atacurilor sovietice. Regimentele de voluntari SS care ap\xc4\x83rau capul de pod au fost reduse \xc3\xaens\xc4\x83 la dimensiunile unui batalion. Ve\xc8\x99tile succeselor sovietice din timpul Opera\xc8\x9biunii Bagration, inclusiv cea a distrugerii a cinci divizii germane la Vitebsk, au dus la \xc3\xaembun\xc4\x83t\xc4\x83\xc8\x9birea moralului sovieticilor, iar atacurile lor au devenit mai viguroase. Capetele de pod sovietice erau \xc3\xaent\xc4\x83rite zilnic, iar Steiner era con\xc8\x99tient c\xc4\x83 \xc3\xaen scurt\xc4\x83 vreme avea s\xc4\x83 se dea un atac pentru \xc3\xaencercuirea for\xc8\x9belor sale. Pe 23 iulie, \xc3\xaen ciuda ordinelor lui Hitler, care cerea solda\xc8\x9bilor s\xc4\x83i \xe2\x80\x9es\xc4\x83 reziste sau s\xc4\x83 moar\xc4\x83\xe2\x80\x9d, Steiner a ordonat retragerea unit\xc4\x83\xc8\x9bilor din subordinea sa pe linia defensiv\xc4\x83 Tannenberg. Regimentul Nederland a primit sarcina acoperirii retragerii for\xc8\x9belor germane._NEWLINE_Govorov a aflat repede de mi\xc8\x99carea lui Steiner \xc8\x99i pe 24 iulie a organizat un atac general pe toat\xc4\x83 lungimea frontului pentru distrugerea for\xc8\x9belor germane \xc3\xaen retragere. Atacul dinspre nord a tancurilor sovietice amenin\xc8\x9bau s\xc4\x83 cucereasc\xc4\x83 o por\xc8\x9biune a \xc8\x99oselei Tallinn \xe2\x80\x93 Narva \xc8\x99i s\xc4\x83 \xc3\xaentrerup\xc4\x83 singura cale de retragere a germanilor. Cele 137 de avioane de care dispunea corpul lui Steiner au fost ridicate cu toate \xc3\xaen aer pentru acoperirea retragerii, dar germanii au fost cople\xc8\x99i\xc8\x9bi de cele peste 800 de avioane de lupt\xc4\x83 de care dispuneau sovieticii \xc3\xaen zon\xc4\x83._NEWLINE_\xc3\x8en ciuda atacurilor puternice, germanii au reu\xc8\x99it s\xc4\x83 p\xc4\x83streze controlul asupra podului de peste r\xc3\xa2ul Narva \xc8\x99i mai apoi a drumului Tallinn \xe2\x80\x93 Narva, pe care s-au retras cea mai mare parte a trupelor. \xc3\x8en timpul retragerii \xc3\xaens\xc4\x83, regimentul General Seyffardt a fost distrus \xc3\xaen timpul unui atac combinat al infanteriei \xc8\x99i avia\xc8\x9biei sovietice. Doar c\xc3\xa2\xc8\x9biva supravie\xc8\x9buitori au reu\xc8\x99it s\xc4\x83 ajung\xc4\x83 dup\xc4\x83 o s\xc4\x83pt\xc4\x83m\xc3\xa2n\xc4\x83 pe linia Tannenberg. Retragerea germanilor, cu excep\xc8\x9bia regimentului SS Seyffardt a fost un succes, oamenii lui Steineri trec\xc3\xa2nd le preg\xc4\x83tirile pentru ap\xc4\x83rare pe noile pozi\xc8\x9bii defensive._NEWLINE_Pe 26 iulie, Armata Ro\xc8\x99ie a intrat victorioas\xc4\x83 \xc3\xaen ora\xc8\x99ul Narva. \xc3\x8en vreme ce sovieticii pretindeau c\xc4\x83 au ob\xc8\x9binut o victorie, germanii se l\xc4\x83udau c\xc4\x83 au reu\xc8\x99it s\xc4\x83 reziste timp de mai multe luni \xc3\xaen ciuda dispropor\xc8\x9biei uria\xc8\x99e dintre for\xc8\x9bele atacatoare \xc8\x99i cele din defensiv\xc4\x83.'